Mai Villadsen (EL), 2023-05-10:
Tak, formand.
Der er vist ingen tvivl hos nogen her i salen om, at der er rigtig mange børnefamilier, som oplever en utrolig presset hverdag.
Og intentionen med det her forslag er også at pege på nogle af de udfordringer, man virkelig oplever derude.
Jeg tror, vi alle sammen ser det: Forældre, som er pressede, som står tidligt op, afleverer børnene i daginstitution og suser af sted på arbejde.
De pisker i det hele taget af sted, og de er rigtig bekymrede, både for kvaliteten af det, der foregår i daginstitutionerne, og for trivslen af deres børn.
I Enhedslisten mener vi også, at der er behov for en bedre familiepolitik i Danmark, som giver børnefamilierne mere tid til at være sammen i hverdagen.
Det kan man jo gøre på mange forskellige måder.
Stod det til os alene, ville vi gerne forbedre barselsordningerne, sikre bedre forældreorlovsordninger og sørge for, at der eksempelvis var bedre mulighed for at passe egne børn, når de var syge, eller lave en generel forkortelse af arbejdstiden.
Det er ting, som ville gøre en stor forskel for børnefamilierne.
På mange måder synes jeg der er mange sympatiske træk i det forslag, som ligger her fra Alternativet.
For det er rigtigt, når man påpeger, at der med den nuværende ordning for hjemmepasning er udfordringer, bl.a. på ligestillingsområdet.
For det er op mod 95 pct. kvinder, som benytter sig af det, og som dermed får både et lønefterslæb, men også et efterslæb generelt.
Det har også været en af grundene til, at vi har været kritisk indstillet over for netop hjemmepasning.
Omvendt er der også, som andre her i salen har påpeget, en risiko for, at det her faktisk ikke ville føre til, at der var kvinder, som så både hjemmepassede, men arbejdede mere, men at der i virkeligheden ville være flere, som gik ned i tid på arbejdsmarkedet, og at man dermed overordnet set fik flere kvinder, som i virkeligheden fik et større lønefterslæb.
Det kan også være resultatet af det her forslag.
Men jeg synes faktisk, det har interessante perspektiver.
Jeg vil dog også gerne sætte spørgsmålstegn ved det, der står i forslaget omkring, hvad det vil betyde for dagtilbuddene, altså at det vil give øget luft derude.
Pengene følger jo barnet, så når flere børn hjemmepasses, er der færre ressourcer i daginstitutionerne.
Det vil sige, at der jo ikke bliver mere pædagogtid pr. barn.
Sådan er økonomien i kommunerne.
Og det må aldrig være kvaliteten i daginstitutionerne, der presser forældrene til at vælge andre løsninger – så har vi et stort samfundsproblem.
Og det er derfor, at vi selvfølgelig også skal sikre bedre normeringer.
Det vil være en falliterklæring, hvis svaret på udhulede daginstitutioner udelukkende skal være mere hjemmepasning, men det ændrer ikke på, at nogle vælger det og gerne vil det og synes – hvilket de givet har meget ret i – at det er bedst for deres børn.
Derfor er vi sådan set også åbne over for at se på det her forslag og se på, hvordan vi kan gøre forholdene bedre i en ordning, som ja, er gammel, og som flere har taget til sig.
Men vi har de ovennævnte bekymringer.
Vi synes ikke, det må gå ud over daginstitutionerne, og vi kan også være bekymret for, om det i virkeligheden ligestillingspolitisk er en fordel.
Så for os hænger det fuldstændig sammen med, at man samtidig selvfølgelig investerer i de daginstitutioner, der er derude, og som er enormt trængte.
Jeg synes desuden, det er rigtig fornuftigt, at SF foreslår en høring på det her område, og at man måske sammen kan lave en beretning, da det jo ikke tyder på, at regeringen er indstillet på at se på det her.
For jeg tror faktisk, der er steder, hvor man kunne skrue og dreje og måske gøre en forskel for familierne derude.